DA Den Europæiske Unions Tidende C 286/12

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2013/C 286/05

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»BORNHEIMER SPARGEL«/»SPARGEL AUS DEM ANBAUGEBIET BORNHEIM«

EF-Nr.: DE-PGI-0005-0803-17.03.2010

BGB ( X ) BOB ( )

1. Betegnelse

»Bornheimer Spargel«/»Spargel aus dem Anbaugebiet Bornheim«

2. Medlemsstat eller tredjeland

Tyskland

3. Beskrivelse af landbrugsproduktet eller fødevaren

3.1. Produkttype

Kategori 1.6 — Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

»Bornheimer Spargel«/»Spargel aus dem Anbaugebiet Bornheim« — herefter for lettere læsbarheds skyld »Bornheimer Spargel« er »Asparagus officinalis«. Asparges fra Bornheim-området plukkes som regel efter fire til ti vækstsæsoner. »Bornheimer Spargel« markedsføres i skrællet og ikke-skrællet tilstand. Skrælningen udføres i hånden eller med en skrællemaskine. Længden på de blege og grønne aspargesskud må ikke overstige 22 cm og må ikke være under 16 cm. Asparges, der bærer BGB-mærket »Bormheimer Spargel« skal være velformede (lige (også let krumme asparges), hele og med en lukket spids). Desuden skal aspargesen være blød. Den skal være fri for fremmede lugte, fremmed smag og skader fra gnavere og insekter, såvel som den skal være fri for jord og andre urenheder. Aspargesen forberedes efter UNECE-standard FFV04 (Asparagus), også når producenten sælger direkte til forbrugeren.

Det, der gør »Bornheimer Spargel« til noget særligt, er den typiske kraftige og krydrede smag, friskheden og den bløde konsistens.

3.3. Råvarer (kun for forarbejdede produkter)

—

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Produktionen af »Bornheimer Spargel« fra dyrkning til høst skal finde sted i det afgrænsede geografiske område.

3.6. Særlige regler vedrørende udskæring, rivning eller emballering osv.

For at bevare aspargesene friske og bløde afkøles de, umiddelbart efter at de er blevet skåret af, idet de dyppes i iskoldt vand. Derefter sorteres de efter længde og kvalitet. De opbevares ved 1-2 °C og høj luftfugtighed. De må ikke opbevares i vand længere end seks timer.

Kølekæden må ikke brydes hos producenten. Indholdet af hver pakke skal være ensartet, hvilket vil sige, at hver enhed kun må indeholde »Bornheimer Spargel« af samme kvalitet, farvegruppe og størrelse. Den synlige del af pakningen skal desuden være repræsentativ for hele indholdet.

3.7. Specifikke mærkningsregler

—

4. Præcis afgrænsning af det geografiske område

Dyrkningsområdet ligger i Kölner Bucht, der har et gunstigt klima, på den nedre og midterste terrasse langs Rhinens oprindelige løb. Området ligger vest for Rhinen, nord for Bonn og syd for Köln i et lavtliggende terræn mellem højdedragene Rheinische Schiefergebirge i øst, på den anden side af Rhinen og højdedraget Kottenforst-Ville i vest. Området omfatter Bornheim kommune og dele af de tilstødende kommuner Alfter samt dele af byerne Brühl, Wesseling og Bonn. Grænserne er som følger:

I nord ender dyrkningsområdet ved slotsparken i byen Brühl og følger herefter hovedvejen Brühler Landstraße til Wesseling-Berzdorf og videre langs Rodenkirchener Straße indtil Wesseling-Keldenich. Derfra slår grænsens linieføring et knæk over Gut Eichholz og løber østpå langs Shell-raffinaderiet til Wesseling-Urfelder-engen. Den østlige grænse løber fra førnævnte eng langs med Rhinen mod Bonn frem til grænsen mellem bydelen Bonn-Graurheindorf og Bonn. Mod syd løber grænsen langs bygrænserne for bydelene Bonn-Graurheindorf, Bonn-Buschdorf, Bonn-Tannenbusch, Bonn-Dransdorf og Bonn-Messdorf indtil Bonn-Lessenich og Alfter-Oedekoven for derefter at løbe mod vest. Mod vest afgrænses dyrkningsområdet af vejene Alfterer Straße, Gielsdorfer Weg, Pelzstraße, Kronenstraße og Roisdorfer Weg. For enden af Roisdorfer Weg følger det geografiske områdes grænse bygrænsen for Bornheim by, først mod vest og derefter mod nord indtil grænsen mellem byen Bornheim og byen Brühl. Her følger det geografiske områdes grænse kommunegrænsen mod øst indtil Walberberger Straße (med den officielle betegnelse L 183). Områdets grænse følger L 183 frem til krydset med Pingsdorfer Straße, som den følger i retning nordøst indtil Brühl slot.

5. Tilknytning til det geografiske område

5.1. Det geografiske områdes egenart

Klima: Byen Bornheim ligger i det klimatisk gunstige område mellem storbyerne Köln og Bonn. Syd for Bonn åbner Rhindalen sig efter Schiefergebirge og bliver til Kölner Bucht. Sletten grænser op til Siebengebirge og Mittelbebirge i Bergisches Land i øst og højdedraget Kottenforst-Ville i vest. Denne beliggenhed mellem højdedragene i øst og vest betyder, at Rhindalen er særlig godt beskyttet. De klimatiske betingelser for dyrkning af frugt og grøntsager er som følge heraf særlig gunstige. De er kendetegnet ved relativt høje årlige gennemsnitstemperaturer og tilstrækkelige mængder nedbør. Således begynder vækstperioden her væsentligt tidligere og ender også senere end i naboregionerne.

Jorden: »Bornheimer Spargel« dyrkes på den enestående beliggenhed på de lavere og mellemste terrasser langs Rhinens historiske løb. Jordbunden i området er sanden med delvist synlige lerlag. Den store andel af sand i jorden betyder, at jorden hurtigt varmes op, mens leret udgør en god kilde til ernæring for aspargesen.

Menneskelige faktorer: »Bornheimer Spargel« har også sin egenart og sit ry takket være de lokale aspargesdyrkeres traditionelle og høje grad af faglige viden. Denne faglige viden blev allerede betonet i en artikel i Westdeutscher Beobachter fra 1943. I artiklen hed det, at kendere let kan kende forskel på »Bornheimer Spargel« og andre asparges, fordi der i Bornheim dengang fortrinsvis blev anvendt en ældre dyrkningsmetode, ved hvilken aspargesen ikke blev skåret af så langt nede som ved den nye »Mainz-teknik«, og derfor var »Bornheimer Spargel« mindre træagtig. Den faglige viden anvendes stadig, omend med moderne dyrkningsmetoder, for dyrkerne ved takket være en lang tradition, hvilke arealer i området der er særlig velegnede til dyrkning af asparges.

5.2. Produktets egenart

Det geografiske områdes favorable beliggenhed i Kölner Bucht muliggør aspargesskuddenes hurtige vækst om foråret. Denne hurtige vækst er vigtig for aspargesenes bløde og saftige konsistens.

Produktet har en høj anseelse, hvilket skyldes dets lange historie, som kan dokumenteres gennem aktuelle kilder.

Allerede i romertiden var Bornheim kendt som frugt- og grøntsagshave for de romerske kolonier (Colonia bonnensis og Colonia agrippina, de daværende navne for Bonn og Köln). Det var også romerne, der bragte aspargesen med til området ved Rhinen sammen med viden om, hvordan den dyrkes.

»Bornheimer Spargel« selv har næsten 300 år lang tradition. Gamle optegnelser beretter om »fromme nonner«, som før 1719 dyrkede asparges bag Skt. Annas kloster i Alfter. I 1769 opkøbte de grevelige herskaber hele Bornheim-områdets aspargesproduktion og lod aspargesene transportere til henholdsvis Dyck slot og deres residens i Köln. Allerede i 1840 gik flere hundrede producenter fra Bornheim og de omkringliggende landsbyer til Köln for der at sælge deres grøntsager, især asparges.

Aspargesdyrkningen i området omkring Bornheim tog til, da vindyrkning, der hidtil havde spillet en dominerende rolle, oplevede en stagnation som følge af udbredelsen phylloxera i begyndelsen af det 20. århundrede.

På sit websted offentliggjorde »Seeheimer Kreis« (en traditionsrig arbejdsgruppe inden for det tyske socialdemokratiske parti, SPD) en artikel med overskriften »Mit der MS Beethoven nach Unkel« (med MS Beethoven til Unkel), i hvilken man kan læse, at der på gruppens udflugter traditionelt blev spist »Bornheimer Spargel«. Dette viser, at »Bornheimer Spargel« allerede i 1988 havde et glimrende ry selv i politiske kredse på landsplan.

Hvert år afholdes »Bornheimer Spargelfest« (Bornheim Aspargesfest), en fest der tiltrækker mange deltagere fra presse og offentlighed, og som markerer åbningen af sæsonen for »Bornheimer Spargel«. Ved denne lejlighed kåres Bornheims aspargesdronning. I en artikel i Bonner Rundschau fra den 11. maj 2010 stod der under overskriften »Aspargesfest: gadefest på Königstraße i Bornheim« følgende: »Bornheimer Spargel er noget ganske særligt.« Videre hedder det, at borgmesteren priste asparges- og sundhedsdagen: »En sundhedsdag har meget til fælles med en aspargesfest! En sund og oven i købet velsmagende specialitet fra regionen kan udgøre et godt bidrag til at gøre noget for at bevare sundheden og det almene velbefindende.«

I en artikel i Bonner Generalanzeiger Online fra den 14. maj 2007 hedder det under overskriften »Bornheimer Spargel går som varmt brød«, at festens tema ikke blot var asparges, men også havde en europæisk dimension, da der udover borgmesteren også deltog Ruth Hieronymi og konsuler fra forskellige europæiske lande. Billedteksten lyder »Europa og aspargesen lokker«. Sidestillingen af kontinentet med produktet viser, hvilken enorm betydning »Bornheimer Spargel« har for regionen.

Nabobyerne Brühl og Bornheim markedsførte sig i 2008 som turistdestination i en avisartikel med overskriften »En fryd for øjet og for ganen« med sloganet »Brühl og Bornheim — altid en aspargeslængde længere fremme«. Dette viser, at også kommunerne benytter »Bornheimer Spargels« ry til at promovere sig selv. Samme slogan benyttes også at »Die Bonner Burgenrunde«, en lokal cykelguide.

En avisartikel fra den 19. maj 2006 havde overskriften »Asparges fra Brühl-Bornheim — et virkelig godt produkt«.

Ifølge en anden avisartikel blev det i en analyse af Bornheim bymidtes stærke og svage sider nævnt, at Bornheim i aspargesen har en lokal specialitet. I Rheinland Naturparks udgivelse »Kostbarheiten der Region aus Brühl & Bornheim (2009)« omtales »Bornheimer Spargel« som »det kendteste produkt fra området omkring Rhinen«, et produkt der også værdsættes af kendere uden for regionen.

I en avisartikel fra den 14. marts 2012 omtales byen Bornheims planer om for fremtiden officielt at kalde sig »Bornheim — Die Spargelstadt« (Bornheim — Aspargesbyen). Dette viser, hvilken enorm anseelse »Bornheimer Spargel« nyder hos kommunen.

En sammenligning af priser bekræfter, at »Bornheimer Spargel« nyder særlig høj anseelse. Sammenligningen af priser fra høstsæsonen 2009-2011 (april — juni) viser, at asparges med betegnelsen »Bornheimer Spargel« altid opnåede priser, der tydeligt lå mere end 10 % over de priser, som asparges, der markedsføres under betegnelsen »Deutscher Spargel« (tyske asparges), opnåede.

5.3. Sammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

De særlig karakteristiske, stærke og krydrede smag hidrører fra de særlige jordbundsforhold og klimatiske betingelser, under hvilke produktet dyrkes. Den sandede jordbund sikrer en ensartet vækst, og laget af ler nedenunder afgiver mineraler. Aspargesenes særlige friskhed og bløde konsistens skyldes jordbunden i det geografiske område, som er særlig velegnet til asparges, og behandlingen efter høst med en maksimal opbevaringstid i vand på seks timer.

De særlig gode smagsegenskaber, de lokale aspargesdyrkeres ekspertise som resultat af en lang tradition samt produktets lange historie er grundene til »Bornheimer Spargels« høje anseelse.

Henvisning til offentliggørelsen af varespecifikationen

(Artikel 5, stk. 7 i forordning (EF) nr. 510/2006 (3))

Markenblatt nr. 27 af 3. juli 2009, del 7a-aa, s. 12.

http://register.dpma.de/DPMAregister/geo/detail.pdfdownload/6200

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Se fodnote 2.